বর্ডারে নেই কাঁটাতার, অনুপ্রবেশের আতঙ্কে ঘুম উড়েছে গ্রামবাসীর

কলকাতা: ভারত-বাংলাদেশ সীমান্তে (India-Bangladesh Border) কাঁটাতার (Fencing) বসানো নিয়ে ব্যপক উত্তেজনার খবর সামনে এসেছিল মালদহ, মুর্শিদাবাদ সহ সীমান্ত লাগোয়া একাধিক জেলা থেকে। আসলে অশান্ত বাংলাদেশ (Bangladesh) থেকে অনুপ্রবেশের (Infiltration) আশঙ্কা বৃদ্ধি পাওয়ার ফলে কাঁটাতার বসানোর পদক্ষেপ নেয় বিএসএফ (BSF)। কারণ, দুই দেশের মধ্যে এখনও অনেক সীমান্ত রয়েছে, যেখানে কাঁটাতার বসানো নেই। গেদে (Gede) সীমান্তের ছবিটাও একইরকম। তাই এবার এই এলাকায় কাঁটাতার বসানোর আর্জি জানালেন স্থনীয়রা।

কৃষ্ণগড় এলাকার বাসিন্দাদের অভিযোগ, বাংলাদেশি অনুপ্রবেশকারীরা মাথাভাঙা নদী পেরিয়ে গেদে হয়ে ভরতে প্রবেশ করেছে। কারণ, বিজয়পুর সীমান্তের প্রায় এক কিমি বর্ডারে এখনও ফেন্সিং নেই। বিএসএফ জানিয়েছে, এই এলাকার সীমান্তে বাঁশের বেড়া দেওয়া রয়েছে। কারণ, সেখানে আগে জমির সমস্যা ছিল। এখনও কয়েকজনের জমি অধিগ্রহনের সমস্যা আছে। তবে এই সমস্যা শীঘ্রই মিটে যাবে বলে জানানো হয়েছে বিএসএস-এর তরফে।

আরও পড়ুন: ফের ভুল চিকিৎসার বলি গৃহবধূ? এবার হুলুস্থুল সিউড়ি হাসপাতালে

এদিকে গ্রামবাসীদের দাবি, যে পর্যন্ত জমি অধিগ্রহণ হয়েছে তার উপর আপাতত কাঁটাতার বসানো হলে ভালো হত। তাঁরা মনে করেন, “এমনি বড়ো কোনও সমস্যা নেই, তবে বর্তমান পরিস্থিতিতে ভয় তো একটা আছে। সব জায়গাতে সব সময় পাহারা থাকে না। তাই যদি কাঁটাতার থাকত, তাহলে এলাকাবাসীকে আতঙ্কে দিনরাত কাটাতে হত না।” স্থানীয়দের এই আর্জিতে প্রতিরক্ষা মন্ত্রক কীভাবে কর্ণপাত করে, সেটাই এখন দেখার।